รู้จักคลองปานามา หนึ่งในโครงการที่ก่อสร้างยากที่สุดในโลก
รู้ไหมว่า มีผู้เสียชีวิตจากการก่อสร้างคลองปานามาไม่ต่ำกว่า 27,600 คน จนทำให้คลองปานามา ถูกขนานนามว่า “หนึ่งในโครงการที่ก่อสร้างยากที่สุดในโลก”
25 มิ.ย. 2563

รู้จักคลองปานามา หนึ่งในโครงการที่ก่อสร้างยากที่สุดในโลก /โดย ลงทุนแมน
รู้ไหมว่า มีผู้เสียชีวิตจากการก่อสร้างคลองปานามาไม่ต่ำกว่า 27,600 คน
จนทำให้คลองปานามา ถูกขนานนามว่า “หนึ่งในโครงการที่ก่อสร้างยากที่สุดในโลก”
ทำไมคลองแห่งนี้ถึงก่อสร้างยาก
และมันมีความสำคัญทางเศรษฐกิจ ต่อประเทศปานามามากแค่ไหน
ลงทุนแมนจะเล่าให้ฟัง
╔═══════════╗
อัปเดตสถานการณ์และภาวะเศรษฐกิจกับ Blockdit  มีพอดแคสต์ให้ฟังระหว่างเดินทางด้วย
╚═══════════╝
อย่างที่ทุกคนรู้ เส้นทางหลักสำหรับการคมนาคมในสมัยก่อน ทั้งเพื่อทำการค้าและล่าอาณานิคม ก็คือ เส้นทางทางทะเล
ดังนั้น การลงทุนก่อสร้างระบบโครงสร้างพื้นฐานและสาธารณูปโภคต่างๆ จึงมีความจำเป็น และหนึ่งในนั้นก็คือ คลองสำหรับการเดินทางของเรือขนส่งสินค้า ซึ่งรวมถึงคลองปานามาด้วย
คลองแห่งนี้ถูกสร้างขึ้นในปี ค.ศ. 1881 โดยมีวัตถุประสงค์สำคัญคือ เพื่อย่นระยะเวลาสำหรับการคมนาคมทางทะเล ทั้งยังถูกใช้เป็นเส้นทางเดินเรือสำหรับการค้าทางทะเลระหว่างประเทศ โดยเชื่อมการเดินทางระหว่างมหาสมุทรแปซิฟิกกับมหาสมุทรแอตแลนติก
บริษัทสัญชาติฝรั่งเศสภายใต้การบริหารของนาย Ferdinand de Lesseps เป็นบริษัทแรกที่เข้าไปลงทุนในโครงการนี้
ซึ่งจากการที่เขาประสบความสำเร็จจากการก่อสร้างคลองสุเอซ ในประเทศอียิปต์ จึงช่วยให้เขาสามารถระดมทุนจากนักลงทุนได้จำนวนมาก
แต่ความสำเร็จจากการสร้างคลองสุเอซ ไม่สามารถนำมาใช้กับการสร้างคลองปานามาได้เลยแม้แต่น้อย..
เพราะด้วยความที่พื้นที่ก่อสร้างนั้นเป็นป่าดิบชื้น จนเป็นสาเหตุของโรคระบาด เช่น มาลาเรียหรือไข้เหลือง เป็นเหตุให้คนงานบางส่วนเริ่มกลัวและหนีกลับฝรั่งเศส รวมทั้งปัญหาดินถล่ม จนทำให้เกิดอุบัติเหตุหลายครั้งในช่วงการก่อสร้าง
เมื่อทราบเรื่องดังกล่าว นาย Ferdinand de Lesseps จึงพยายามระดมเงินทุนจากนักลงทุนมากขึ้น รวมทั้งส่งคนงานไปที่ปานามา เพื่อทดแทนแรงงานที่ลดลง
แต่ดูเหมือนว่า ความพยายามของเขาจะล้มเหลว หลังจากบริษัทของเขาต้องใช้เงินไปเกือบ 9,000 ล้านบาทในสมัยนั้น พร้อมทั้งสูญเสียชีวิตคนงานไปกว่า 22,000 คน
พอเรื่องเป็นแบบนี้ ทำให้สุดท้าย เขาต้องขายสินทรัพย์ออกไปให้แก่สหรัฐอเมริกา ซึ่งกำลังสนใจการขุดคลองผ่านคอคอดปานามาในเวลานั้นเช่นกัน
สหรัฐอเมริกาเริ่มเข้ามาก่อสร้างโครงการนี้ต่อในปี ค.ศ. 1904 ซึ่งเงินจำนวนมากถูกนำไปปรับปรุงระบบสาธารณสุข ที่พักอาศัย เพื่อสร้างความปลอดภัยให้แก่คนงานของสหรัฐฯ เพื่อลดปัญหาต่างๆ โดยเฉพาะโรคระบาดที่บริษัทฝรั่งเศสเจอก่อนหน้า
แต่สุดท้ายแล้วก็มีคนงานของสหรัฐอเมริกา เสียชีวิตไปจำนวน 5,600 คน จากปัญหาโรคระบาดและอุบัติเหตุจากการก่อสร้าง
คลองปานามาสร้างเสร็จในปี ค.ศ. 1914 ซึ่งสหรัฐอเมริกาใช้เงินลงทุนสำหรับโครงการนี้ไปทั้งหมด 15,500 ล้านบาท หรือเทียบเท่าเงินจำนวน 284,000 ล้านบาท ในสมัยนี้..
โครงการนี้ ช่วยย่นระยะการเดินทางระหว่างทะเลด้านตะวันตก และตะวันออกของสหรัฐอเมริกา มากถึง 15,700 กิโลเมตร
ปัจจุบัน คลองปานามา อยู่ภายใต้การบริหารจัดการของ Panama Canal Authority มาตั้งแต่ปี ค.ศ. 1999 และคลองแห่งนี้ถูกจัดให้เป็น 1 ใน 7 สิ่งมหัศจรรย์สมัยใหม่ของโลกอีกด้วย
โดยคลองปานามา จะมีรายได้จากค่าธรรมเนียมผ่านทางของเรือที่มาใช้บริการ ซึ่งค่าบริการนั้นขึ้นอยู่กับประเภทของเรือ ขนาด รวมทั้งประเภทของสินค้าที่ขนมากับเรือ
ค่าธรรมเนียมเฉลี่ยในการผ่านคลองแห่งนี้เท่ากับ 1.7 ล้านบาท ขณะที่ค่าธรรมเนียมที่แพงที่สุดเกิดขึ้นในปี 2010 ซึ่งเป็นของเรือสำราญ Norwegian Pearl ซึ่งจ่ายค่าผ่านคลองไปจำนวน 11.6 ล้านบาท
แล้วคลองปานามามีรายได้ค่าธรรมเนียมปีละเท่าไร
ปี 2017 รายได้ค่าธรรมเนียม 69,400 ล้านบาท
ปี 2018 รายได้ค่าธรรมเนียม 76,800 ล้านบาท
ปี 2019 รายได้ค่าธรรมเนียม 80,300 ล้านบาท
แม้ว่าคลองปานานามีความยาวทั้งหมด 82 กิโลเมตร น้อยกว่าระยะทางจากกรุงเทพฯ ไปชลบุรี แต่สามารถสร้างรายได้ค่าธรรมเนียมให้แก่รัฐบาลคิดเป็นสัดส่วนถึง 3.7% ของมูลค่า GDP ของปานามา ซึ่งปัจจุบันอยู่ที่ 2.1 ล้านล้านบาท นับว่าไม่น้อยเลยทีเดียว
ปิดท้ายด้วยข้อมูลที่น่าสนใจ
รู้ไหมว่าค่าธรรมเนียมที่น้อยที่สุดในการผ่านคลองแห่งนี้ ไม่ได้ถูกเก็บจากเรือ แต่ถูกเก็บจากชายที่ชื่อว่า Richard Halliburton นักเดินทางชาวอเมริกัน ผู้ที่ว่ายน้ำผ่านคลองแห่งนี้เมื่อปี ค.ศ. 1928
โดยตอนนั้น เขาจ่ายค่าธรรมเนียมไป 11 บาท หรือคิดเป็นจำวนเงิน 166 บาทในวันนี้..
----------------------
อัปเดตสถานการณ์และภาวะเศรษฐกิจกับ Blockdit  มีพอดแคสต์ให้ฟังระหว่างเดินทางด้วย
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
References
-
-
-
-
-